b'\n_START_ARTICLE_\nNapetostni kalcijev kanal\xc4\x8dek\n_START_PARAGRAPH_\nNapetostni kalcijevi kanal\xc4\x8dki so skupina napetostnih ionskih kanal\xc4\x8dkov, ki se nahajajo v vzdra\xc5\xbenih celicah (npr. mi\xc5\xa1i\xc4\x8dnih in \xc5\xbeiv\xc4\x8dnih celicah, celicah glije ...) in so selektivno prepustni za kalcijeve ione Ca\xc2\xb2\xe2\x81\xba. V manj\xc5\xa1i meri so prepustni tudi za natrijeve ione, zato jih v\xc4\x8dasih imenujejo tudi kalcij-natrijevi ionski kanal\xc4\x8dki, vendar je njihova prepustnost v normalnih fiziolo\xc5\xa1kih razmerah okoli 1000-krat ve\xc4\x8dja za Ca\xc2\xb2\xe2\x81\xba. Pri mirovnem membranskem potencialu so praviloma zaprti, odprejo pa se, ko se celi\xc4\x8dna membrana depolarizira; torej je dra\xc5\xbeljaj za njihovo aktivacijo sprememba napetosti membrane, kar jim daje njihovo ime. Odprtje kalcijevih kanal\xc4\x8dkov omogo\xc4\x8di kalcijevim ionom, da skoznje vstopijo iz zunanjosti v celico, kar odvisno od vrste celice spro\xc5\xbei dolo\xc4\x8den odziv: mi\xc5\xa1i\xc4\x8dno kontrakcijo, vzdra\xc5\xbeenje \xc5\xbeiv\xc4\x8dne celice, navzgornjo regulacijo izra\xc5\xbeanja genov ali sprostitev hormonov ali \xc5\xbeiv\xc4\x8dnih prena\xc5\xa1alcev iz doti\xc4\x8dne celice.\n_START_SECTION_\nZgradba\n_START_PARAGRAPH_\nNapetostni kalcijevi kanal\xc4\x8dki so zapletene beljakovine, sestavljene iz 4 ali 5 razli\xc4\x8dnih podenot, ki jih zapisujejo razli\xc4\x8dni geni. Poznane so naslednje podenote: \xce\xb1\xe2\x82\x81, \xce\xb1\xe2\x82\x82\xce\xb4, \xce\xb2\xe2\x82\x81\xe2\x82\x8b\xe2\x82\x84 in \xce\xb3. Podenota \xce\xb1\xe2\x82\x81 meri 190 do 250 kDa in je najve\xc4\x8dja podenota in vsebuje poro za prehod ionov, senzorno mesto za napetost, aparat za odpiranje kanal\xc4\x8dka ter vezavna mesta za sekundarne obve\xc5\xa1\xc4\x8devalce, zdravila in toksine. Znotrajceli\xc4\x8dna podenota \xce\xb2 ter transmembranska podenota \xce\xb1\xe2\x82\x82\xce\xb4 tvorita z disulfidno vezjo povezan kompleks, ki predstavlja sestavni del ve\xc4\x8dine razli\xc4\x8dnih tipov kalcijevih kanal\xc4\x8dkov. Podenoto \xce\xb3 so opazili pri kalcijevih kanal\xc4\x8dkih v celicah skeletne mi\xc5\xa1i\xc4\x8dnine; sorodne podenote pa se izra\xc5\xbeajo tudi v mo\xc5\xbeganih in sr\xc4\x8dni mi\xc5\xa1i\xc4\x8dnini. Razli\xc4\x8dne podenote sicer modulirajo lastnosti beljakovinskega kompleksa, ki predstavlja kalcijev kanal\xc4\x8dek, vendar pa na razli\xc4\x8dne farmakolo\xc5\xa1ke in elektrofiziolo\xc5\xa1ke lastnosti napetostnih kanal\xc4\x8dkov primarno vplivajo raznovrstni podtipi enote \xce\xb1\xe2\x82\x81.'